বিদ্যুৎ চাইছে বাংলাদেশ, নতুন চুক্তিতে সই করবেন আদানি?

ওয়েব ডেস্ক: আদানি গোষ্ঠীর (Adani Group) কাছে ফের সমপরিমাণ বিদ্যুৎ কিনতে চায় বাংলাদেশের অন্তর্বর্তী সরকার (Interim Government Of Bangladesh)। গৌতম আদানির (Gautam Adani) মালিকানাধীন ঝাড়খণ্ডের গোড্ডায় অবস্থিত তাপবিদ্যুৎ কেন্দ্র থেকে বিদ্যুৎ আমদানি করার বিষয়ে এবার আগ্রহ দেখাচ্ছে ইউনুস (Mohammed Yunus) সরকার। ২০১৭ সালে স্বাক্ষরিত একটি চুক্তির আওতায়, আদানি গোষ্ঠীর এই বিদ্যুৎকেন্দ্র থেকে শুধুমাত্র বাংলাদেশে (Bangladesh) বিদ্যুৎ রফতানি করা হয়। তবে অর্থনৈতিক সংকট, বৈদেশিক মুদ্রার ঘাটতি এবং বকেয়া বিলের সমস্যার কারণে, গত বছর অক্টোবর মাসে বাংলাদেশ বিদ্যুৎ আমদানি কমিয়ে দেয়।

সম্প্রতি আন্তর্জাতিক সংবাদমাধ্যমের একটি প্রতিবেদনে উল্লেখ করা হয়েছে, বাংলাদেশ বিদ্যুৎ উন্নয়ন পর্ষদ (BPDB) বকেয়া পরিশোধ করছে। বর্তমানে প্রতি মাসে ভারতীয় মুদ্রায় ৭৩৭ কোটি টাকা আদানি গোষ্ঠীকে পরিশোধ করা হচ্ছে বলে জানা গিয়েছে। পরবর্তী কিস্তিতে আরও বেশি পরিমাণে বকেয়া মেটানোর পরিকল্পনা রয়েছে বলে জানিয়েছেন বিপিডিবি প্রধান মহম্মদ রেজাউল করিম।

আরও পড়ুন: ‘অপারেশন ডেভিল হান্ট’ নিয়ে বড় বার্তা দিলেন মহম্মদ ইউনুস

এর আগে, ২০২৩ সালের ডিসেম্বরে আদানি গোষ্ঠীর একটি সূত্র দাবি করেছিল, বিপিডিবির কাছে ভারতীয় মুদ্রায় প্রায় ৭৮০৭ কোটি টাকা বকেয়া রয়েছে। বিপরীতে, বিপিডিবি প্রধান করিম দাবি করেছিলেন, প্রকৃত বকেয়া ৫৬৩৮ কোটি টাকা। এই অমিলের মধ্যেও সাম্প্রতিক কিস্তি পরিশোধের ফলে বিদ্যুৎ সরবরাহে কোনো সমস্যা নেই বলে জানানো হয়েছে।

উল্লেখ্য, গত বছরের অক্টোবর মাসে বাংলাদেশ সরকার বিদ্যুৎ কেনার পরিমাণ অর্ধেকে নামিয়ে আনার পর থেকে আদানি গোষ্ঠী গোড্ডার তাপবিদ্যুৎ কেন্দ্রে একটি মাত্র ইউনিট চালু রেখেছিল। তবে বিপিডিবি জানিয়েছে, বর্তমানে দ্বিতীয় ইউনিটটিও পুনরায় চালু করার জন্য আদানি গোষ্ঠীকে অনুরোধ করা হয়েছে। পরিকল্পনা অনুসারে সোমবার থেকেই এটি চালু হওয়ার কথা ছিল, তবে প্রযুক্তিগত সমস্যার কারণে তা বিলম্বিত হয়েছে।